Ons het almal, nog lank voor die mees onlangse Wall Street- ekonomiese ramp, op skool geleer dat as Amerika se ekonomie nies, die res van die wêreld verkoue kry. Maar te dikwels het lande wat noustrop trek self ’n milde bydrae gelewer om die omvang van die ekonomiese krisis te skep wat volg op ’n Amerikaanse insinking – en wat die hoof gebied moes word.
Dit is hierdie week, aldus Los Angeles Times, presies tien jaar sedert Wall Street ’n ekonomiese ramp beleef het wat die wêreld se ekonomie geskud het, en vandag word Al Kaïda se aanval op die wêreldhandelsentrum in Manhattan en die Pentagon in 2001, ook gedenk. Vandag beleef die VSA, met die uitsondering van enkele kolle, ’n ekonomiese oplewing nadat bitter baie lesse geleer is.
Dit is onmoontlik om die oorsake van die finansiële krisis, wat veral van 2007 tot 2008 gestrek het, op te som. Die amptelike verslag was meer as 600 bladsye lank en reeds ’n opsomming van skriftelike insette van meer as twee miljoen bladsye. Terwyl die Amerikaners hoofsaaklik na huishoudelike probleme kyk, soos die toestaan van gewaagde huislenings (die sogenaamde “mortgage crisis”), is uit ander wêrelddele gekyk na ’n gebrek aan moraliteit in groot sakeondernemings, en veral die inhaligheid van bankbase, maar ook ander groot sakeondernemings. Enorme bonusse aan direksielede, selfs van ondernemings wat op die punt was om in te plof, was aan die orde van die dag, en ’n onderneming wat deur die staat met ’n aansienlike bedrag uitgehelp is, het sidderings deur die wêreld gestuur toe die geld ook gebruik is om bonusse van miljoene dollar elk aan direksielede uit te betaal.